HU Az Európai Unió Hivatalos Lapja C 32/32

2011. november 30-án benyújtott kereset — Beifa Group kontra OHIM — Schwan-Stabilo Schwanhäußer (Íróeszközök)

(T-608/11. sz. ügy)

2012/C 32/67

A keresetlevél nyelve: angol

Felek

Felperes: Beifa Group Co. Ltd (korábban Ningbo Beifa Group Co. Ltd) (Zhejiang, Kína) (képviselők: R. Davis barrister és N. Cordell solicitor)

Alperes: Belső Piaci Harmonizációs Hivatal (védjegyek és formatervezési minták) (OHIM)

A másik fél a fellebbezési tanács előtti eljárásban: Schwan-Stabilo Schwanhäußer GmbH & Co. KG (Heroldsberg, Németország)

Kereseti kérelmek

A felperes azt kéri, hogy a Törvényszék:

— helyezze hatályon kívül a Belső Piaci Harmonizációs Hivatal (védjegyek és formatervezési minták) harmadik fellebbezési tanácsának 2011. augusztus 9-i határozatát (R 1838/2010-3. sz. ügy), és

— kötelezze az alperest a saját és a felperes költségeinek viselésére.

Jogalapok és fontosabb érvek

A megsemmisítés iránti kérelemmel érintett közösségi formatervezési minta: az „íróeszközök” termékre vonatkozó formatervezési minta — 352315-0007. számon lajstromozott közösségi formatervezési minta.

A közösségi formatervezési minta jogosultja: a felperes.

A közösségi formatervezési minta megsemmisítését kérelmező fél: a fellebbezési tanács előtti eljárásban részt vevő másik fél.

A megsemmisítés iránti kérelem indokolása: Németországban a 16. osztályba tartozó áruk tekintetében 30045470.8. számon lajtromozott, íróeszközt ábrázoló ábrás védjegy; Németországban a 16. osztályba tartozó áruk tekintetében 936051. számon lajtromozott, íróeszközt ábrázoló ábrás védjegy; Németországban a 16. osztályba tartozó áruk tekintetében 2911311. számon lajtromozott, íróeszközt ábrázoló térbeli védjegy; a 16. osztályba tartozó áruk tekintetében 936051. számon lajtromozott, íróeszközt ábrázoló nemzetközi ábrás védjegy; a 16. osztályba tartozó áruk tekintetében 418036. számon lajtromozott, íróeszközt ábrázoló nemzetközi ábrás védjegy.

A megsemmisítési osztály határozata: a megsemmisítési osztály a vitatott formatervezésiminta-oltalom megsemmisítéséről határozott.

A fellebbezési tanács határozata: a fellebbezési tanács a fellebbezést elutasította.

Jogalapok: a 6/2002 tanácsi rendelet 61. cikke (6) bekezdésének megsértése, mivel a fellebbezési tanács nem megengedett felülvizsgálatot végzett. A 6/2002 tanácsi rendelet 62. cikkének megsértése, mivel a fellebbezési tanács i. megsértette az e cikkben foglalt alapelveket azáltal, ahogyan a Törvényszék határozatának való megfeleléshez szükséges intézkedéseket alkalmazta; és ii. a 6/2002 tanácsi rendelet 25. cikke (1) bekezdésének b) pontjára és 25. cikke (1) bekezdésének e) pontjára tekintettel is téves kritériumot alkalmazott. A 6/2002 tanácsi rendelet 25. cikke (1) bekezdése e) pontjának megsértése, mivel a fellebbezési tanács i. téves kritériumot alkalmazott annak meghatározására, hogy fennállt-e a védjegy esetében megkövetelt „használat” a lajstromozott közösségi formatervezési minta tekintetében; ii. nem állapította meg, hogy a védjegyeket használták-e mind a 6/2002 tanácsi rendelet 25. cikke (1) bekezdésének e) pontja, mind pedig a német nemzeti jog értelmében; és iii. a kizárólagos hasznosításához való jogra vonatkozó kritériumot nem megfelelően alkalmazta. A 6/2002 tanácsi rendelet 25. cikke (1) bekezdése b) pontjának megsértése, mivel a fellebbezési tanács tévesen értékelte a tájékozott használó jellemzőit, valamint annak módját és eszközét, ahogyan az összbenyomás értékelendő.